# Guirionéeu ag er Religion/Chapistr 109

| ◄ Er garanté doh Doué. | Ni e zeli cârein Doué dré hanàuedigueah vad aveid é zonæzoneu. | N’en dès chet calz a dud e gâr Doué, hà perac ?  ► |
I. Mar bé gouniet caloneu en dud dré er chervigeu e rantant en eil d’éguilé, petra e zou caus m’en dé hur halon-ni quer calet é quevér un Doué péhani hur goalh é peb momand ag é vadeu gùellan ? A p’en devehé un istran reit t’oh en distérran loden ag er madeu e hoès bet guet Doué ; a p’en devehé hou mâguet un dé hemb quin én un dobér bras ; a p’en devehé rantet er gùélèt pé er yehaid t’oh, hui e ziscoéhé hou ç’hanàuedigueah vad d’en istran-cé, hui e gonzehé perpet a nehou, hui e gueniguehé hou chervigeu dehou. Perac ne hoès chet hui er memb santimanteu aveid en Eutru Doué ? Ha petra ! Doué, hàg ean e vérit bihannoh aveid un dén ? N’hou pé quet paud a dreu guet en dud ; mæs hui e hoès rah guet en Eutru Doué : er yehaid, er spered, er gonz, hou squêndeu ; a pe vanquehé d’oh unan hemb quin a nehai, hui e vehé ur miserabl mahignet. Perac ne gâret-hui en hani ou ra d’oh ? Ol er bed e bredêg t’oh caranté Doué. Aveid oh-é en en dès crouéet en hiaul péhani e ra splandér d’oh, en ahuél péhani e ra frescadur d’er galon, en tan péhani e chervige d’hou tuêmmèt, en deur péhani e ivet, er gran, er fréh, er bouit péré hou mâg, en dillad guet péré é oh goleit, el lonnèd péré hou chervige.
Mar en dès doh hou lacat ér bed, reit t’oh er græce de vout gannet ér gùir religion, quêntoh eid hilleih aral péré en devehé-ean cherviget gùel aveid oh ; mar e hoès un imur douce, caranté doh Doué ha desir d’hum instrugein ; mar d’oh bet eurus én hou stad ; mar en dès hou calhuet de gùittat er bed pé d’er stad a huerhtæt, n’en dé quement-cé nameit mercheu ag é garanté aveid oh ? Contet en dangérieu, en drougueu, en tantationeu doh pérè en en dès hou coarantet, er chongeu mad, en œvreu santel en dès laqueit én hou calon ; chetu hoah mercheu ag é vadeleah.
Hemb conz a garanté hemb musul Jesus-Chrouist, péhani en dès-ean douguet d’andur er marhue aveid oh, ne ra-ean hoah é sacremanteu, é Gorv hag é Hoaid adorabl aveid hou santefiein ? A p’en devehé un dra-benac préciussoh, ean er rehé d’oh, é hortoz m’hum rei ean-memb d’oh én nean eit bout eurus guet-hou épad un éternité.
II. Ma n’en dé quet crihue erhoalh ur vadeleah quer vras de douchein hur halon, petra e hellou enta hi gounit ? Eit bout inflni, hàg hi e vérit bihannoh hun hanàuedigueah vad ? O calon dinatur mab-dén é quevér un Doué ! haval vehé n’ou dès bet er mercheu ag é vadeleah nameit aveit hoari guet-hai hag hum chervige a nehai énep dehou. Hàg ean e zou bet jamæs gùélet quement a vadéléah ag un tu, ha quement a zishanàuedigueah ag en tural ?
El lonnèd, e lar sant Ambroès, n’ancoéhant quet er vad e hrér dehai ; ind e gâr er mæstr ou mâg, hag ind e rant chervige dehou. El lonnèd, memb er ré gouihuan, e hanàu en hani e hra vad dehai. Hà hui, crechénion, hui e ancoéha madeleah un Doué péhani hou câr, péhani hou mâg, péhani en dès hou prenet, péhani e glasq hou salvein !
Ur Profæt e laré d’er Juiffèd : dihoailet a zonnèt de vout haval doh el lonnèd brutal péré n’en dès chet a ræson. Mæs hellein e hrér larèt hinihue, aveit méh er grechénion, beah haval ahoel doh el lonnèd : hou péet quement a hanàuedigueah vad doh Doué, èl en dès el lonnèd doh ou gobérerion vad hag ou mistr.
1° Ya, me gârou ehué men Doué, a gaus d’en donæzoneu hemb nombr e mès bet ag é vadeleah hemb par. — 2° Hag aveid hum zouguein d’en devér-cè a garanté, me chongeou liès ér græceu en dès reit Doué d’ein. — O men Doué ! me houlen pardon guet-n-oh a me dishanàuedigueah én hou quevér.